Afrikaanse treffers 1984: Troepie Doepie – Rina HugoRina Hugo. Foto: Musicians.co.za Vir die eerste keer sedert 1981 was die treffer van diejJaar ŉ bestaande wysie met Afrikaanse lirieke. Leon Schuster het Afrikaanse woorde vir Brian and Ozzie se Pipes of Dongal geskryf; Troepie Doepie was die gevolg en dit het dadelik gewild geword. Dit was ook die laaste jaar wat Afrikaanse liedjies tot Springbok Radio se trefferslys (op daardie stadium was dit die Top 30) toegetree het. Hoewel Herman Holtzhausen se Trans-Karoo toe al vier jaar oud was, het dit ŉ treffer geword nadat dit in die gelyknamige televisiereeks gebruik is. David Kramer het met nog ŉ wenner vorendag gekom toe hy die album Kwaai vrygestel het. Benewens Stoksielalleen, die laaste Afrikaanse liedjie op Springbok Radio se trefferslys, het Volstruis foxtrot en Bokkie wil jy dans ook treffers geword. Aan die ander kant van die spektrum het Bles Bridges se album, Bles, groot sukses behaal, veral weens sy Afrikaanse weergawe van Foster and Allen se Maggie. Leon Schuster was terug met Briekdans; die musiekvideo van die titelsnit was veral baie gewild. Leon het baie mense egter woedend gemaak met Daai voël, waarop hy die spot met David Kramer, Cora-Marie en Anton Goosen gedryf het. Na Sias Reinecke se dood het Gert van Tonder en Jan Grové ŉ album vrygestel. Lola en ŉ Lekkerliedjielewe het treffers geword, maar hulle net nooit weer ŉ album saam opgeneem nie. https://youtu.be/QzSRCysIfUE